Il-Kunsill adotta regolament biex tissaħħaħ il-kooperazzjoni bejn l-awtoritajiet nazzjonali tal-UE responsabbli għall-infurzar tal-liġijiet dwar il-protezzjoni tal-konsumatur. L-adozzjoni formali tal-lum issegwi l-qbil li ntlaħaq mal-Parlament Ewropew fil-21 ta' Ġunju 2017. Ir-regolament għandu l-għan li jimmodernizza l-mekkaniżmi tal-kooperazzjoni biex tkompli titnaqqas il-ħsara kkawżata lill-konsumaturi minn ksur transfruntier tal-liġi tal-konsumatur tal-UE. Protezzjoni effettiva tal-konsumatur jeħtieġ li tirrispondi partikolarment għall-isfidi tal-ekonomija diġitali u l-iżvilupp tal-kummerċ bl-imnut transfruntier fl-UE. Ir-regoli l-ġodda ser jgħinu biex tiżdied il-fiduċja fil-kummerċ elettroniku fost iċ-ċittadini u l-kumpanniji. Il-ġlieda kontra każijiet ta' ksur transfruntier Din ir-reviżjoni tal-qafas eżistenti tal-Kooperazzjoni għall-Protezzjoni tal-Konsumatur tagħti aktar setgħat lill-awtoritajiet nazzjonali, bħala parti mill-iżvilupp tas-suq uniku diġitali. F'każijiet ta' ksur tad-drittijiet tal-konsumaturi madwar l-UE, l-awtoritajiet nazzjonali ta' infurzar u l-Kummissjoni ser jikkoordinaw l-azzjonijiet tagħhom biex dawn jitwaqqfu, b'mod partikolari fejn jikkonċernaw ksur mifrux b'dimensjoni tal-UE li x'aktarx jagħmel ħsara lill-konsumaturi f'parti kbira mill-Unjoni. Il-fiduċja tal-konsumatur fil-kummerċ elettroniku L-infurzar ineffettiv tal-każijiet ta' ksur transfruntier, partikolarment fl-ambjent diġitali, jippermetti lill-kummerċjanti jaħarbu mill-infurzar billi jmorru xi mkien ieħor fl-Unjoni stess, li jwassal għal distorsjoni tal-kompetizzjoni għall-kummerċjanti li josservaw il-liġi u li joperaw domestikament jew b'mod transfruntier, u b'hekk jagħmel ħsara direttament lill-konsumaturi u jnaqqas il-fiduċja tal-konsumaturi fis-suq uniku. Għalhekk huwa meħtieġ livell ogħla ta' armonizzazzjoni li jistabbilixxi kooperazzjoni effettiva u effiċjenti fl-infurzar bejn l-awtoritajiet pubbliċi sabiex jiġi individwat, investigat u jitwaqqaf il-ksur mifrux b'dimensjoni tal-UE. Sabiex tiġi żgurata prattika konsistenti fl-UE kollha, ir-regolament il-ġdid jistabbilixxi għadd ta' setgħat investigattivi u ta' infurzar minimi li kull awtorità nazzjonali kompetenti għandu jkollha sabiex tikkoordina lilha nnifisha b'mod effettiv fil-ġlieda kontra l-ksur. Dawn is-setgħat jilħqu bilanċ bejn l-interessi li huma protetti bħala drittijiet fundamentali bħalma huma livell għoli ta' protezzjoni tal-konsumatur, il-libertà li wieħed jeżerċita negozju u l-libertà tal-informazzjoni. Il-mekkaniżmu ta' assistenza reċiproka bejn l-amministrazzjonijiet huwa msaħħaħ biex jgħin jistabbilixxi jekk seħħx ksur fi ħdan l-UE u dan kollu jitwaqqaf. Mekkaniżmu ta' twissija mtejjeb ser jippermetti li awtorità kompetenti tinnotifika lill-Kummissjoni u lil awtoritajiet kompetenti oħra mingħajr dewmien kwalunkwe suspett raġonevoli li jkun qed iseħħ ksur fit-territorju tagħha li jista' jaffettwa l-interessi tal-konsumaturi fi stati membri oħra. L-awtoritajiet kompetenti ser ikunu jistgħu wkoll jiftħu investigazzjonijiet fuq inizjattiva proprja jekk isiru jafu b'każijiet ta' ksur bħal dawn b'mezzi oħra minbarra l-ilmenti individwali tal-konsumaturi. Biex inlaħħqu mal-ekonomija diġitali Fil-25 ta' Mejju 2016, il-Kummissjoni ppreżentat proposta biex timmodernizza l-kooperazzjoni għall-ħarsien tal-konsumatur, bħala parti minn pakkett usa' li jinkludi proposti dwar il-konsenja transfruntiera ta' pakketti u dwar l-indirizzar tal-imblukkar ġeografiku mhux ġustifikat. Ir-regolament il-ġdid, li jissostitwixxi r-Regolament 2006/2004, ikopri 26 test ta' leġislazzjoni Ewropea dwar il-protezzjoni tal-konsumatur. Wara rieżami dwar l-effettività tar-regolament 2006/2004, ġie konkluż li r-regolament l-antik ma kienx għadu jindirizza b'mod effettiv l-isfidi tas-suq uniku diġitali. Regolament dwar kooperazzjoni bejn l-awtoritajiet nazzjonali responsabbli għall-infurzar tal-liġijiet dwar il-protezzjoni tal-konsumatur Din ir-riżorsa bħalissa hi disponibbli biss bil-lingwa jew il-lingwi li ġejjin: Ara l-paġna tal-laqgħa